Hjem › pubhubAuto › Hellig krig i Mellemøsten
Islam, jødedom og kristendom i Mellemøsten tolkes i stigende grad fundamentalistisk. Religionens synspunkter spiller derfor en stadigt større rolle for regionens politiske aktører.
Hellig krig i Mellemøsten analyserer mellemøstkonflikten ud fra den stigende religiøse fundamentalisme. Kan der nogensinde findes en løsning, når konfliktens forskellige parter i højere grad end tidligere finder fodfæste i de religiøse tekster og ikke ønsker at indgå politiske kompromisser?
Konflikten er blevet henlagt til himlen, og det har for alvor gjort den uløselig.
Bogen redegør for religionens stigende indflydelse i fem kapitler, hvor islams rolle i Egypten, Saudi-Arabien, Iran og Libanon analyseres – inklusive de indbyrdes konflikter mellem shia- og sunniislam i de nævnte lande. Også de interne konflikter i Libanon mellem muslimer og kristne inddrages.
Den stigende radikalisering blandt Israels jødiske befolkning gennemgås i et kapitel for sig, hvor også de kristne zionisters betydning for mellemøstkonflikten berøres.
Historien bag muslimske organisationer og militser som Det muslimske Broderskab, Hizbollah, PLO og Hamas og deres syn på staten Israel gennemgås ligeledes.
Hellig krig i Mellemøsten henvender sig til fagene religion, samfundsfag og historie på ungdomsuddannelserne, hvor elever og lærere i tværfaglige eksamensprojekter og AT-opgaver med fokus på Mellemøsten med fordel vil kunne anvende bogen.
Svend Lindhardt er underviser i historie og religion på Københavns VUC og har et omfattende forfatterskab bag sig. Han har tidligere fået udgivet bogen Kristen zionisme – mellem religion og politik på Bogforlaget Frydenlund.
ISBN: 9788778877406